El prestigiós Certamen de Fotografia Vila de Paterna torna amb força al municipi
05/11/2015

# El prestigiós Certamen de Fotografia Vila de Paterna torna amb força al municipi

[![Certamen de  Fotografía 'Vila de Paterna](/images/certamenes/570X380.jpg)](/images/certamenes/570X380.jpg)

05.11.2015

Un total de 106 artistes han participat en este concurs fotogràfic que, en la seua XXI edició, es consagra com una cita ineludible per a tots els amants i professionals de la fotografia al nostre país

El prestigiós Certamen de Fotografia Vila de Paterna ha aconseguit consagrar-se en esta XXI edició com una cita ineludible per als amants d’este art i com un dels concursos fotogràfics de referència a nivell nacional, no sols degut al seu gran nombre de participants sinó també a la gran qualitat de les obres presentades.

Esta nova convocatòria, que no se celebrava des de 2011, ha registrat xifres rècord quant a participació. Més d’un centenar d’artistes de diferents punts del país han presentat les seues obres, una diversitat geogràfica que també es veurà reflectida en els 7 premis instaurats, que ja han sigut adjudicats per unanimitat entre els membres del jurat i que es donaran a conéixer públicament el pròxim 17 de desembre.

Un jurat de reconegut prestigi, format per Rafael De Luis Casademunt (Fotògraf), Mario Rabasco Peiró (Professor de Fotografia de l’Escola d’Art i Superior de Disseny de València)) i Pep Benlloch Serrano (Director del Màster en Fotografia de la UPV), ha sigut l’encarregat d’entre els finalistes seleccionats decidir els guanyadors d’esta edició de 2015, que ha destacat, sobretot, pel gran nivell dels treballs que han concorregut.

Les fotografies seleccionades i les premiades, estes últimes passaran a formar part del patrimoni artístic municipal, seran exhibides en el Gran Teatre en una exposició col•lectiva que serà inaugurada el 17 de desembre, i romandrà fins al 15 de gener, i en la que tots els paterners i paterneres que ho desitgen podran disfrutar d’estos magistrals treballs.

Quant a les set categories convocades, destaca el Premi Gran Format, dotat de 2.200 euros i el Premi a la Millor Col•lecció (tres fotografies) dotat de 800 euros. Així mateix, també s’ha convocat un Primer Premi, dotat de 600 euros, un Segon Premi, de 500 euros i un Tercer Premi, de 300 euros. Finalment, i amb una quantia econòmica de 300 euros, també es concedeix un Premi a la Millor Fotografia d’Autor Local i un Premi a la Millor Fotografia d’Autor Novell (fins a 30 anys).

La regidora de Tradicions, Cultura i Foc, Paqui Periche ha destacat “l’arrelament i el prestigi” d’este certamen i ha mostrat la seua satisfacció per la gran resposta i acollida que ha tingut el concurs, sobretot en la categoria de Gran Format, una aposta nova que ha obtingut una resposta molt important, mostrant el caràcter “viu” de la cultura i en este cas de l’ART DE LA FOTOGRAFIA, en majúscules.

Finalment, Periche ha subratllat l’excel•lent evolució que ha seguit este certamen des de la seua creació alhora que ha incidit en el fet que, a nivell comarcal, és un dels pocs referents de suport a la fotografia que perviuen.